ಬೆಂಗಳೂರು:ನೂತನ ಮುಖ್ಯಮಂತ್ರಿ ಬಸವರಾಜ ಬೊಮ್ಮಾಯಿ ಅವರ ಪೂರ್ಣ ಪ್ರಮಾಣದ ಸಚಿವ ಸಂಪುಟ ರಚನೆ ಪ್ರಯತ್ನಕ್ಕೆ ಸೋಮವಾರ ಫಲ ಸಿಗುವ ಸಾಧ್ಯತೆ ಇದೆ. ಮಂತ್ರಿಮಂಡಲದ ಎಲ್ಲ ಸ್ಥಾನಗಳು ಭರ್ತಿಯಾಗುವ ಸಾಧ್ಯತೆಗಳಿಲ್ಲವಾದರೂ ವರಿಷ್ಠರ ಅಪೇಕ್ಷೆಯಂತೆ ಯುವ ಪಡೆಯೇ ಹೆಚ್ಚಿನ ಪಾಲು ಪಡೆಯುವ ಸಂಭವವಿದೆ. ತುರ್ತು ಕರೆಯ ಮೇರೆಗೆ ಭಾನುವಾರ ಸಂಜೆಯೇ ಬೊಮ್ಮಾಯಿ ದೆಹಲಿಗೆ ತೆರಳಿದ್ದು, ಸೋಮವಾರ ಬೆಳಗ್ಗೆ ವರಿಷ್ಠರ ಜತೆಗಿನ ಚರ್ಚೆ ಫಲಪ್ರದವಾದಲ್ಲಿ, ಸಂಜೆ ಹೊತ್ತಿಗೆ ನೂತನ ಸಚಿವರ ಪ್ರಮಾಣ ವಚನಕ್ಕೆ ಮುಹೂರ್ತ ನಿಗದಿಯಾಗಲಿದೆ.
ಹೆಸರುಗಳ ಪರಿಶೀಲನೆ, ಪಟ್ಟಿ ಪರಾಮರ್ಶೆ, ಪಂಚಮಸಾಲಿ ಸಮುದಾಯಕ್ಕೆ ಪ್ರಾತಿನಿಧ್ಯ ಹಾಗೂ ವಲಸಿಗರು ಇತ್ಯಾದಿಗಳ ಬಗ್ಗೆ ಒಮ್ಮತ ಮೂಡಿದರೆ, ವರಿಷ್ಠರು ಮಂಗಳವಾರ ಅಥವಾ ಬುಧವಾರ ವಿಸ್ತರಣೆಗೆ ಅಸ್ತು ಎನ್ನುವ ಸಾಧ್ಯತೆಗಳಿರುವುದಾಗಿ ಮೂಲಗಳು ತಿಳಿಸಿವೆ.
ಓಗೊಡದ ಆಕಾಂಕ್ಷಿಗಳು:ಈ ಮಧ್ಯೆ ಸಂಪುಟದಲ್ಲಿ ಸ್ಥಾನ ಪಡೆದೇ ತೀರಲು ದೆಹಲಿಯಲ್ಲಿ ಬೀಡು ಬಿಟ್ಟಿರುವ ಆಕಾಂಕ್ಷಿಗಳು, ‘ಪ್ರವಾಹ ಪೀಡಿತ ಪ್ರದೇಶಕ್ಕೆ ಹೋಗೋಣ, ಸಂತ್ರಸ್ತರ ನೋವಿಗೆ ಸ್ಪಂದಿಸೋಣ’ವೆಂಬ ಮುಖ್ಯಮಂತ್ರಿ ಬೊಮ್ಮಾಯಿ ಮನವಿಗೂ ಸ್ಪಂದಿಸಿಲ್ಲ. ಏನಾದರಾಗಲಿ, ಕೊನೇ ಕ್ಷಣದವರೆಗೂ ಕಸರತ್ತು ಬಿಡಬಾರದು ಎಂದು ಪಣ ತೊಟ್ಟವರಂತೆ ದೆಹಲಿ ಹಾಗೂ ಬೆಂಗಳೂರಿನಲ್ಲಿ ಬಿಡಾರ ಹೂಡಿ ಪ್ರಭಾವಿಗಳಿಂದ ಲಾಬಿ ಪ್ರಯತ್ನವನ್ನು ಮುಂದುವರಿಸಿದ್ದಾರೆ.
ದೆಹಲಿ ನಾಯಕರು, ಸಂಘ-ಪರಿವಾರ, ಸಿಎಂ, ಮಾಜಿ ಸಿಎಂ, ರಾಜ್ಯದ ಕೆಲವು ಹಿರಿಯ ನಾಯಕರ ನಿಕಟವರ್ತಿಗಳನ್ನು ಪತ್ತೆ ಹಚ್ಚಿ, ಅವರ ಸ್ನೇಹ ಸಂಪಾದಿಸಿಕೊಂಡು ತಮ್ಮ ಆಸೆ ಈಡೇರಿಸಿಕೊಳ್ಳುವ ತಂತ್ರಗಾರಿಕೆ ಹೆಣೆದಿದ್ದಾರೆ. ರಾಜಕೀಯ, ಇನ್ನಿತರ ಕಾರಣಗಳಿಗೆ ನಿಕಟತೆ ಉಳ್ಳವರು ಅಥವಾ ಬೇರೆ ಯಾರೇ ಆಗಿರಲಿ ವರಿಷ್ಠರು ಮತ್ತು ಸಂಘ-ಪರಿವಾರದ ಪ್ರಮುಖರು ಒತ್ತಡಗಳಿಗೆ ಮಣಿಯುವುದು ವಿರಳ. ಆದರೂ, ಆಕಾಂಕ್ಷಿಗಳು ಪ್ರಯತ್ನ ಬಿಡುತ್ತಿಲ್ಲ.
ಸರಣಿ ಸಭೆ ಕುತೂಹಲ:ಸಿಎಂ ಬಸವರಾಜ ಬೊಮ್ಮಾಯಿ ಮತ್ತು ಕೇಂದ್ರ ಸಚಿವ ಪ್ರಲ್ಹಾದ ಜೋಶಿ ಸಚಿವರ ಪಟ್ಟಿ ಬಗ್ಗೆ ಮಾತುಕತೆ ನಡೆಸಿದ್ದಾರೆ. ಬಳಿಕ ಬಿಜೆಪಿ ರಾಷ್ಟ್ರೀಯ ಸಂಘಟನಾ ಕಾರ್ಯದರ್ಶಿ ಬಿ.ಎಲ್.ಸಂತೋಷ್ ಜತೆ ಮಾತನಾಡಿ ಅಂತಿಮಗೊಳಿಸಿ ಬಿಜೆಪಿ ರಾಷ್ಟ್ರೀಯ ಅಧ್ಯಕ್ಷ ಜೆ.ಪಿ.ನಡ್ಡಾ ಅವರ ಅನುಮತಿ ಪಡೆಯಲಿದ್ದಾರೆ.
ದೆಹಲಿಗೆ ಸಂದೇಶ:ಬಿ.ಎಸ್.ಯಡಿಯೂರಪ್ಪ ಅವಧಿಯಲ್ಲಿ ಸಚಿವ ಸಂಪುಟ ವಿಸ್ತರಣೆ ವಿಳಂಬ ವಾಗಿತ್ತು. ಈಗಲೂ ಅದೇ ಪುನರಾವರ್ತನೆ ಗೊಂಡರೆ ಪ್ರತಿಪಕ್ಷಗಳ ಟೀಕೆ, ಸ್ವಪಕ್ಷದ ಕೆಲವರ ಸಂಶಯಕ್ಕೆ ಒತ್ತು ನೀಡಿದಂತಾಗುತ್ತದೆ. ಪದೇ ಪದೆ ಅಧಿಕಾರ ಅನುಭವಿಸಿದ ವರನ್ನು ಬಿಟ್ಟು, 3-4 ಸಲ ಗೆದ್ದವರು ಹಾಗೂ ಯುವಕರಿಗೆ ಹೆಚ್ಚಿನ ಆದ್ಯತೆ ನೀಡಬೇಕೆಂದು ಸಂಘ-ಪರಿವಾರ, ಪಕ್ಷ ನಿಷ್ಠ ಶಾಸಕರ ಪಟ್ಟು ಬಿಗಿಯಾಗಿದೆ. ಜಾತಿ-ವರ್ಗಕ್ಕಿಂತ ಪ್ರದೇಶ, ಜಿಲ್ಲೆ ವರ್ಚಸ್ಸು ಮತ್ತು ಹೊಸತನದ ಸ್ಪರ್ಶ ನೀಡುವಂತಹ ಸಂಪುಟ ಇರಲಿ, ಆದಷ್ಟು ಬೇಗ ಪೂರ್ಣಗೊಳಿಸಿ ಎಂಬ ಒತ್ತಾಯದ ಸಂದೇಶವನ್ನು ದೆಹಲಿ ನಾಯಕರಿಗೆ ರವಾನಿಸ ಲಾಗಿದೆ ಎಂದು ಮೂಲಗಳು ಮಾಹಿತಿ ನೀಡಿವೆ.
ಮಾಜಿ ಸಚಿವರು, ಶಾಸಕರು ಯಾವುದೋ ಕೆಲಸದ ನೆಪವೊಡ್ಡಿ ಕ್ಷೇತ್ರ ಬಿಟ್ಟು ಹೋಗಿರುವ ಕಾರಣ ಅತಿವೃಷ್ಟಿ, ಪ್ರವಾಹಬಾಧಿತ ಜನರಲ್ಲಿ ಆಕ್ರೋಶ ಹೆಚ್ಚತೊಡಗಿದೆ. ಪ್ರಭಾವ, ತೆರೆಮರೆ ಕಾರ್ಯತಂತ್ರ ಫಲಿಸುವುದಿಲ್ಲವೆಂದು ಗೊತ್ತಿದ್ದರೂ ಸಂಕಷ್ಟಕ್ಕೆ ಸಿಲುಕಿದ ಜನರ ಜತೆಗೆ ನಿಲ್ಲದ ಶಾಸಕರ ವರ್ತನೆಯು ಪಕ್ಷದ ಕಾರ್ಯಕರ್ತರನ್ನು ಮುಜುಗರಕ್ಕೆ ಈಡುಮಾಡಿದೆ. ಕರೊನಾ, ಪ್ರವಾಹ ವಿಷಯದಲ್ಲಿ ಸಿಎಂ ಬೊಮ್ಮಾಯಿ ಚುರುಕಾಗಿದ್ದಾರೆ. ಖುದ್ದು ಭೇಟಿ ನೀಡುವ ಜತೆಗೂ ಅಧಿಕಾರಿಗಳೊಂದಿಗೆ ವಿಡಿಯೋ ಸಂವಾದ ನಡೆಸಿ ಸೂಚನೆ ನೀಡಿದ್ದಾರೆ. ಸಂಕಷ್ಟ ಪರಿಹಾರ ಕೆಲಸಗಳಿಗೆ ಬೇಕಾದ ಹಣ ಬಿಡುಗಡೆಗೂ ಕ್ರಮವಹಿಸಿದ್ದಾರೆ. ಪರಿಣಾಮಕಾರಿ ಅನುಷ್ಠಾನ ಹಂತದಲ್ಲಿ ಆಯಾ ಕ್ಷೇತ್ರದ ಶಾಸಕರ ಪಾತ್ರ ಮಹತ್ವದ್ದಾಗಿದೆ. ಸಂಕಷ್ಟ ಸಂದರ್ಭದಲ್ಲಿ ಕ್ಷೇತ್ರ ಬಿಟ್ಟು ಹೋಗಬೇಡಿ. ಜನರೊಂದಿಗೆ ಬೆರೆತು ಅಹವಾಲು, ಅಧಿಕಾರಿಗಳಿಗೆ ಸಹಕರಿಸಿ ಅವರಿಂದ ಕೆಲಸ ತೆಗೆದುಕೊಳ್ಳಬೇಕು ಎಂಬ ಸೂಚನೆಯನ್ನು ವರಿಷ್ಠರು ನೀಡಿದ್ದಾರೆ. ಕ್ಷೇತ್ರ ಬಿಟ್ಟು ಹೊರಗಿದ್ದರೂ ಕೆಲವರು ಮಾತ್ರ ಸಂಪರ್ಕಕ್ಕೆ ಸಿಗುತ್ತಿದ್ದಾರೆ. ಇನ್ನೂ ಕೆಲವರು ಎಲ್ಲಿದ್ದಾರೋ ಎಂಬುದು ತಿಳಿಯುತ್ತಿಲ್ಲವೆಂದು ಜನ-ಸಾಮಾನ್ಯರು ಹಾಗೂ ಕಾರ್ಯಕರ್ತರು ಬೇಸರದಲ್ಲಿದ್ದಾರೆ ಎಂದು ಪಕ್ಷದ ಮೂಲಗಳು ತಿಳಿಸಿವೆ. ಎಲ್ಲ ಸಮಸ್ಯೆಗಳನ್ನು ಬಗೆಹರಿಸಲಾಗದು, ಎಲ್ಲರನ್ನೂ ತೃಪ್ತಿಪಡಿಸಲಾಗದು. ಆದರೆ ಕ್ಷೇತ್ರದಲ್ಲಿ ಸುತ್ತಾಡಿ, ಕುಂದು-ಕೊರತೆ ಆಲಿಸಿದರೆ ಸಂತ್ರಸ್ತರಿಗೆ ಧೈರ್ಯ ತುಂಬಲು ಸಾಧ್ಯವಿದೆ ಎನ್ನುವುದು ಪಕ್ಷದ ಕಾರ್ಯಕರ್ತರ ವಾದವಾಗಿದೆ.
ಪೊಲೀಸ್ ಕೈಗೇ ಕಚ್ಚಿದ ಯುವತಿ; ಚಿಕ್ಕಪೇಟೆಯಲ್ಲಿ ಸಣ್ಣ ವಿಷಯಕ್ಕೇ ನಡೆಯಿತು ದೊಡ್ಡ ರಾದ್ಧಾಂತ!

ನಿಮ್ಮಲ್ಲಿ ಈ ಲಕ್ಷಣಗಳಿದ್ದರೆ ತುರ್ತಾಗಿ ಕರೊನಾ ಲಸಿಕೆ ತೆಗೆದುಕೊಳ್ಳುವುದು ಅನಿವಾರ್ಯ..

ಬೆಂಗಳೂರು: ಬೆಳಗ್ಗಿನ ಉಪಹಾರ, ಮಧ್ಯಾಹ್ನದ ಊಟ, ರಾತ್ರಿ ಊಟ ಯಾವುದೇ ಸಮಯದಲ್ಲಿ ನೀವು ಸೇವಿಸುವ ಯಾವುದೇ…
ಮಕ್ಕಳು ತಿನ್ನುವ ಆಹಾರದಲ್ಲಿ ಹೆಚ್ಚಿನ ಕಾಳಜಿ ವಹಿಸಬೇಕು. ಮಕ್ಕಳ ಉತ್ತಮ ಆರೋಗ್ಯಕ್ಕಾಗಿ ಹಣ್ಣುಗಳನ್ನು ಹಾಲಿನಲ್ಲಿ ಬೆರೆಸಿ…
ಬೆಂಗಳೂರು: ಕೆಲವರು ತೂಕ ಇಳಿಸಿಕೊಳ್ಳಲು ಪ್ರಯತ್ನಿಸುತ್ತಾರೆ. ಆದರೆ, ಕೆಲವರು ಏನನ್ನೂ ಮಾಡದೆ ತೂಕವನ್ನು ಕಳೆದುಕೊಳ್ಳುತ್ತಾರೆ. ಇದಕ್ಕೆ…
Sign in to your account
Please enter an answer in digits:twelve + 18 =
Remember me
